Maataloustukia maksettiin viime vuonna noin 2 miljardia euroa, josta viljelijätukien osuus oli 1,7 miljardia euroa.

Suurimmat viljelijätuet menivät Vihtiin, Siikajoelle ja Liperiin. Maataloustukien määrä pysyi toissa vuoden tasolla.

Viime vuoden suurimmat viljelijätuet sai vihtiläinen viljanviljelijä Niko Olavi Ahlqvist. Hänelle myönnettiin tukia vajaat 1,4 miljoonaa euroa. Hän oli suurin viljelijätukien saaja myös toissa vuonna.

Lihanautoja kasvattava siikajokinen Antroma Oy keräsi seuraavaksi suurimmat viljelijätuet. Antroman osuus oli vajaat 900 000 euroa. Kolmas oli lypsykarjaa kasvattava liperiläinen Esa Tapio Saukkonen 890 000 eurolla.

Lihanautojen kasvattajat olivat muutenkin hyvin edustettuina suurimpien tuen saajien joukossa. Kymmenen suurimman joukosta puolet oli lihatiloja. Kolme oli lypsykarjatiloja ja yksi porsastila. Ahlqvist oli ainoa viljatilallinen.

Viljelijätukien lisäksi maaseudulle maksettiin rakennetukia, markkinatukia sekä hanke- ja yritystukia. Suurimmat tuet sai Suomen metsäkeskus, jolle maksettiin erilaisia tukia yhteensä 3,7 miljoonaa euroa. Luonnonvarakeskus oli seuraavana 3,5 miljoonan ja Proagria Etelä-Suomi 1,9 miljoonan euron tuilla.

Maatalousministerin tuet yli 100 000 euroa

Poliitikoista maa- ja metsätalousministeri Jari Leppä (kesk.) keräsi maataloustukia 116 000 euroa. Lisäksi hänen puolisonsa sai tukia vajaat 14 000 euroa.

Kansanedustaja Hannakaisa Heikkinen (kesk.) on osallisena Harri Kärkkäisen tilalla, jonka tuet olivat 165 000 euroa. Keskustan kansanedustaja Juha Pylväs on osallisena 129 000 euron tuet saaneessa maatalousyhtymässä.

Muut maataloustukia saaneet kansanedustajat ovat Pertti Hakanen, Lasse Hautala, Timo Kalli, Anne Kalmari (osallisuus tilasta), Eerikki Viljanen, Mikko Savola, Thomas Blomqvist ja Mats Nylund. Blomqvist ja Nylund edustavat ruotsalaista kansanpuoluetta, muut keskustaa.

Sidonnaisuusilmoituksessaan Leppä kertoo maitotilansa ja oheistoimintojensa liikevaihdon olleen runsaat 400 000 euroa ja tuloksen 9 123 euroa vuonna 2017. Heikkinen ilmoittaa olevansa maatalousyrittäjä ja Pylväs maaseutuyrittäjä.